Source: https://koktail.pravda.sk/hviezdne-kauzy/clanok/500623-sud-rozhodol-karel-roden-s-rodinou-dostane-odskodne-900-tisic/
Timestamp: 2019-10-19 19:19:48+00:00
Document Index: 262764

Matched Legal Cases: ['Súd ', 'súd ', 'Súd ', 'súd ', 'Súd ', 'súd ', 'súd ', 'súd ', 'súd ']

Súd rozhodol: Karel Roden s rodinou dostane odškodné 900-tisíc! - Hviezdne kauzy - Koktail - Pravda.sk
ČTK 01.02.2019 14:00
Herec Karel Roden na archívnom zábere. Autor: Moët & Chandon
Pražský mestský súd vo štvrtok opäť prisúdil rodine herca Karla Rodena odškodnenie 900 000 českých korún (približne 35-tisíc eur) od vydavateľstva Empresa Media.
Roden, jeho partnerka a deti dostanú peniaze za články v časopise Sedmička a na webe Sedmička.cz, ktoré rozoberali ich súkromie. Súd vydal rovnaké právoplatné rozhodnutie už v októbri 2017, Najvyšší súd mu však na základe dovolania nariadil kauzu znovu otvoriť.
„Súd považuje toto odškodnenie za primerané, prihliadol k predajnosti časopisu aj návštevnosti webu,“ uviedla predsedníčka senátu Veronika Kresťanová. Sudcovia podľa nej prihliadli tiež k verdiktom v ďalších sporoch, ktoré Roden vedie s inými vydavateľskými domami.
Herec a jeho rodina už napríklad právoplatne vysúdila 720 000 českých korún (približne 28 tisíc eur) od RF Hobby či 1,8 milióna od Czech News Center, vydavateľa denníkov Blesk a Aha. Ďalšie státisícové až miliónové spory ešte vedú.
Žalobu na Empresa Media ovládanej podnikateľom Jaromírom Soukupom podala rodina v marci 2016. Žiadala, aby justícia nariadila novinárom z Empresa stiahnuť z internetu konkrétne články z rokov 2012 až 2015. Roden tiež chcel, aby médiá prestali popisovať a komentovať ich súkromný a rodinný život, najmä pôvod detí a vzťahy medzi partnermi. Každý navyše požadoval odškodnenie vo výške milión korún.
Obvodný súd pre Prahu 4 v máji 2017 vyhovel návrhom na stiahnutie sporných článkov a zároveň zakázal ďalšie rozoberanie súkromného a rodinného života Rodenových. Ako odškodnenie rodine priznal dokopy milión korún.
Mestský súd v Prahe celkovú satisfakciu znížil na 900 000 korún. Časť nároku, ktorá sa týkala najstarších článkov, totiž označil za premlčanú. Najvyšší súd vo svojom minulom rozhodnutí žiadal, aby odvolací senát výšku čiastky lepšie zdôvodnil.
#súd #rodina #médiá #odškodné #Karel Roden #noviny #bulvár
Kiezby sa to stalo nasim prestitutom ktori klamu